Ομιλία Προέδρου ΔΣΑ Β. Αλεξανδρή

Κυρίες και κύριοι

Τα όσα συνοπτικά θα λεχθούν για τον Χριστόφορο Αργυρόπουλο δεν προέρχονται από οποιαδήποτε οφειλόμενη θεσμική υποχρέωση. Ο λόγος είναι προσωπικός. Είναι κρίσεις, διαπιστώσεις, αξιολογήσεις που πηγάζουν από μια μακρά γνωριμία με το τιμώμενο πρόσωπο.

Για το νομικό, δικηγόρο και πολίτη Χριστόφορο Αργυρόπουλο είχα την τύχη να ακούσω πολύ πριν αποκτήσω καν τη φοιτητική ιδιότητα. Όταν τα δύσκολα χρόνια της επτάχρονης δικτατορίας άκουγα για την παρουσία του ως νεαρού συνηγόρου υπεράσπισης στα έκτακτα στρατοδικεία. Τότε που ο λόγος περί ελευθερίας και ανθρωπίνων δικαιωμάτων αρθρωνόταν υπό καθεστώς πλήρους ανελευθερίας. Τότε που η άσκηση του υπερασπιστικού καθήκοντος ήταν άμεσα συνδεδεμένη με κινδύνους, στερήσεις, προπηλακίσεις και βιαιοπραγίες. Ήδη λοιπόν ιδίως εκείνη την εποχή, ο υπερασπιστικός λόγος του Χριστόφορου ήταν άμεσος, ευθύς και χωρίς περιστροφές.

Αυτές ήσαν οι πρώτες εικόνες που άνοιξαν τον κύκλο της γνωριμίας μου με τον μετέπειτα συνάδελφο μου. Έναν άνθρωπο με ευρύτατη παιδεία και καλλιέργεια. Έναν άνθρωπο που τίμησε και τιμά την ιστορία του δικηγορικού σώματος. Που ενέπνευσε το σεβασμό στο δικηγορικό λειτούργημα. Που αγωνίστηκε και αγωνίζεται για την προάσπιση του κράτους δικαίου.

Στα χρόνια που πέρασαν ο Χριστόφορος Αργυρόπουλος διακρίθηκε στο χώρο της ποινικής δικηγορίας, αλλά και ευρύτερα του δημόσιου διαλόγου για κρίσιμα ζητήματα της δικαιοσύνης, δικαιοπολιτικών επιλογών καθώς και του πολιτισμού.

Διετέλεσε Πρόεδρος της ΕΡΤ, Αντιπρόεδρος του Οργανισμού Μεγάρου Μουσικής, που μας φιλοξενεί σήμερα. Είναι Πρόεδρος του Ιδρύματος Μελίνα Μερκούρη και μέλος της Εθνικής Επιτροπής για την επιστροφή των μαρμάρων του Παρθενώνα.

Υπήρξε επί σειρά ετών μέλος της Συντακτικής Επιτροπής του Νομικού Βήματος, συμβάλλοντας σημαντικά στην άνοδο του επιστημονικού επιπέδου του Περιοδικού. Διετέλεσε μέλος και Πρόεδρος πολλών Νομοπαρασκευαστικών Επιτροπών του Υπουργείου Δικαιοσύνης.

Ως Πρόεδρος της Ενωσης Ελλήνων Ποινικολόγων, θέση που κατείχε επί πολλά έτη, ανέδειξε καθοριστικά το ρόλο της Ενωσης.

Όπου συμμετείχε και συμμετέχει βάζει τη σφραγίδα της προσωπικής του έμπνευσης, ευαισθησίας και επιστημονικής αρτιότητας.

Τα νομικά του κείμενα είχαν και έχουν απήχηση στο νομικό κόσμο. Διακρίνονται από συνεπή επαγωγική σκέψη.

Η ενεργός παρουσία του στα δικαστήρια της χώρας καλλιέργησε το διάλογο μεταξύ θεωρίας και νομολογίας.

Η ζωηρότητα του λόγου του συνδυάζει την ευπρέπεια και τη σοβαρότητα. Ελέγχει διεισδυτικά, αλλα πάντοτε με τη φυσική του ευγένεια.

Οι απόψεις του για να επιβιώσουν ή να δοκιμαστούν δεν περιβάλλονται τον μανδύα της κολακείας. Με το λόγο του δεν πολιτεύεται.

Διακρίθηκε στο στίβο της δικηγορίας χωρίς να ακολουθήσει τις συνταγές της κοινωνίας, του θεάματος, των εντυπώσεων, των δηλώσεων, των μεγάλων λόγων και της ραδιοτηλεοπτικής προβολής. Στόχος του ήταν και είναι το ουσιαστικό αντίκρυσμα. Διατήρησε την αυτονομία του λόγου του, σεβόμενος τη δική του επιστημονική και διανοητική ταυτότητα. Στην ποινική αντιδικία αντί της έντασης, επιλέγει τον προηγμένο νομικό διάλογο.

Ως δικηγόρος δεν υπέκυψε ποτέ στις ανάγκες επωνύμων εντολέων του, στο πλαίσιο χειρισμού μιας υπόθεσης. Προτεραιότητά του ήταν η αξιοπρέπεια του δικηγορικού λειτουργήματος. Η αξιοπρέπεια του θεσμού.

Χωρίς την έπαρση του επιτυχημένου, συμπεριφέρεται με προσήνεια στους νέους συναδέλφους.

Είναι μεγάλο επίτευγμα να φθάνει κανείς στην κορυφή της δικηγορίας, χωρίς να τσαλακωθεί ή να φθαρεί από τις πολλές συνάφειες και συναναστροφές, όπως λέει ο ποιητής.

Η προσφορά αυτού του τιμητικού τόμου για την πολύχρονη παρουσία του Χριστόφορου Αργυρόπουλου είναι ένα απτό δείγμα της βαθιάς αναγνώρισης του νομικού κόσμου προς το πρόσωπο του.

Ιδιαίτερα σήμερα, σε αυτές τις άνυδρες και φορτισμένες εποχές, η προσωπικότητα του Χριστόφορου μοιάζει με έναν "φωτοδότη για όσους θαλασσοδέρνονται" στο πεδίο των εντάσεων της απονομής της δικαιοσύνης.

Είμαι περήφανος που ο Χριστόφορος Αργυρόπουλος υπήρξε και παραμένει ενεργός δικηγόρος.